Гурт калыклэсь сямъёссэ чакласа: кырӟан улонын уг люкеты\nНазвание материала: Гурт калыклэсь сямъёссэ чакласа: кырӟан улонын уг люкеты\nТа ужрадэз ортчытыны луоз шоро-куспо классын дышетскисьёсын, егитъёсын\n1) Гуртысь калыкез гажан пыӵатон;\n2) Вордскем гуртэныд данъяськон сям пыӵатон;\n3) Гурт калыклэсь сямъёссэ, йылолъёссэ чаклан;\nУжрадэз ортчытыны быгато кык нуисьёс. Кырӟанъёсты быдэстэ клубысь «Ветеран» ансамбль. Котькуд йылолъя одӥгзэ гинэ кырӟанэз быдэстыны быгато.\n1) Удмурт корка пуш;\n2) «Ум вунэтэ вашкалазэ» книгаосын адӟытон.\n- Ӟечбуресь, пиналъёс, куноос! Туннэ пумиськонмы туж шулдыр луыны кулэ, уго ми тодамы ваёмы но кырӟаломы кырӟанъёсты, кудъёссэ трос ар ӵоже ини кырӟало асьме гуртамы.\nТа кылъёс удмурт калык кырӟанысь. Кырӟанысь валаны луэ калыклэсь мылкыдзэ, сямъёссэ, вакытэз.\n- Ини кемалась дырысен пӧртэм-пӧртэм крезьгуръёсын жингыртэ асьмелэн вордскем гуртмы. Та кырӟанъёс мур пуштросоэсь, чебересь но аспӧртэмлыкоесь. Кырӟаллязы ужакузы но, шудыкузы но, куно ӧтчан дыръя но, сюан дыръя но, шумпотыкузы но куректыкузы, солдатэ келякузы но, нуныез веттакузы но.\n- Гуртысь калык ноку но ужатэк ӧз улы. Быдэс гуртэн люкаськыса празднике кадь потазы кизьыны, турнаны. Тани одӥгез турнан вакыт кырӟан:\nТа турынэз турнаны\nТуж секыт вылэм.\nӴогоно ке куараез,\nТуж шулдыр вылэм.\nТа аранэз араны\nТа культо но пыртонэз\nТуж ик шуг вылэм.\nВорттӥськод ке, кутсаны\nТуж каньыл вылэм.\nЧупчи дурын вож турын.\nТурнаны но потонэд.\nКусооссэс шукко но кырӟало:\nМарлы турнай, марлы турнай\nВозь вылысь вож турынэз.\nАли ке но ӧй турнасал,\nИталмассэ ке тодсал.\nМалы сии, малы сии,\nУбо вылысь сугонэз,\nАли ке но ӧй сиысал,\nКурытсэ ке тодысал.\nМалы юи, малы юи\nТа курыт но винаез.\nАли ке но ӧй юысал,\nКудӟонме ке тодысал.\nМалы кутӥ, малы кутӥ\nТа яратон туганме.\nАли ке но ӧй кутысал,\nКуштонзэ ке тодысал.\nШутэтскон дыръязы, выль кенлэсь йырысьтыз кышетсэ басьтыса (сялтымзэ басьто), вуэ кушто. Урод сямъёсыд пе, вуэ мед кошкозы, сьӧлыкъёсыд тӧлъя мед тӧлӟозы. Кенлэн ӝожез потэ ке но, анаез солы валэктэ, таӵе сям уродлы ӧвӧл шуыса. Тыныд, пе, гурт калык сӥзе ужын ӟырдыт, эктыны но кырӟаны чырмыт мед луод шуыса. Со понна сябась каро но, нош ик кырӟало:\nВозь вылэ но васькыса\nМи паймим ук эшъёсы,\nВыль кенлэн анаез утялтэ сиён-юонэн. Калык экто но кырӟало.\nЕтӥн октон вакытэ но гуртысь калык ваньмыз потоз вал луд вылэ. Та ужлы сӥзьыса кырӟан кырӟало:\nТулкымъяське Чупчи шуред\nВуж арама салкым.\nБуртчин кышет вӧлдэмын кадь\nӴошкыт паськыт возь вылын.\nНылъёс дэмен етӥн ишко,\nШулдыр гурзэс кырӟаса.\nОнись учке выйыл пала -\nГажанэз отын гыре,\nВож бамалтӥ трактор ваське,\nНылъёс пала шур дуре.\nБер сӥзьыл, толалтэ гуртоос ярато вылэм кунояськыны - ӧтчаськон лэсьто. Араз одӥг пол ке но, котькуд семья отёз вал куное кумаоссэс, ӵыжы-выжыоссэс, бускельёссэс, матысь эшъёссэс. Мон тодэмея, анае но атае котькуд субботае ветло вал кунояны, куддыръя сьӧрло но мыноно луо вал. Ӧтчаськисьтэмъёсты гурт калык лекатэ вал.\nТачё шулдыръяськонъёсын куно пумитан, куно утялтон, куно келян кырӟанъёс чузяськылӥзы. Азбаре потыса, куноосты пӧсь винаен, куно пумитан гурен пумиталлязы.\nКызьы меда лыктӥды, ӟечесь-а тӥ вуиды?\nГажаса-а, гажатэк-а лыктӥды?\nМонэ адӟем потыса-а вуиды?\nГажаса ке вуиды, ӝоген сиёды-юоды.\nГажатэк ке лыктӥды - уд юэлэ.\nОйдолэ, кенъёс, пиналъёс, люкаське,\nОдӥг кылын кариськыса вералом.\nЧупчи йылысен-а, выжысен-а?\n- Кытӥ, кытӥ, кытӥ, кытӥ лыктӥды?\n- Сюрес вылтӥ, сюрес вылтӥ лыктӥмы.\n- Маин, маин, маин, маин лыктӥды?\n- Пар валъёсын, пар валъёсын лыктӥмы.\n- Малы, малы, малы, малы лыктӥды?\n- Сиыны-юыны, сиыны-юыны лыктӥмы.\n- Кытын, кытын, кытын, кытын кӧлоды?\n- Кабан урдсын, кабан урдсын кӧломы.\n- Маин, маин, маин, маин кошкоды?\n- Пар валъёсын, пар валъёсын ик кошкомы.\nКоркаос вашкала вакытъёсы туж бадӟымесь ӧй вал, соин ик ӧтем куноос одӥг ӝӧк сьӧры гинэ уг тэро вал. Кылемъёсыз ӝӧк котыр султыса, куноятон гурзэс лэзё вал.\nТуж пичи коркаын\nКин уз юылы?\nКин уз яраты?\nӞеч кыл верало.\nНыл дырысь возем\nАтас но чортӥз,\nУӵы но сайказ.\nКуазь ӟардэ, лэся,\nУйшор берозь шулдыръясько вал куноос, кырӟаса, эктыса. Сьӧрлось куноос кӧлыны кылё. Ӵуказеяз мылкыд карисез выльысь лыктэ перепеч, табань сиыны. Собере ини сьӧр куноосты келян дыр но вуэ. Азбаре потыса, вина сектакузы кырӟяллязы:\nМи кошким ке\nӴуж сяська но,\nВож сяська но.\nMy вылаз гыртэк кылёз.\nӴуж басма но, вож басма но\nКесэгаз кестэм кылёз.\nМи тӥ дорысь кошкон дыръя\nТӥляд кӧтты куректоз.\nТолалтэ, кузь уйёсы, киуж кутыса, ӵем дыръя коркась корка пукыса ветлыло вылэм. Ӵемгес мыныло, пе, вал огназ улӥсь кышномуртъёс доры, малы ке шуоно соослы уката но мӧзмыт кузь уйъёсы. Мунчоын но люкаськыло вылэм: нылъёс, нылкышноос киуж ужало, нош пиос чаг тыл возьыса пуко. Нылкышноос шуыло вылэм: «Та черсонэ ке ӧй луысал, кинлы кӧт ӝожъёсме верасал».\nУе быриз изьыса но,\nНуналы быриз ужаса.\nУе-нуналы ӧз быры,\nБыриз пинал дауре.\nОй, эшъёсы, тӥ, эшъёсы,\nВаньды ик тӥ мак сяська.\nМон одӥгнам кылиськем ук,\nӴуж ӟег пӧлы - ӵуж сяська.\nӴуж ӟегез аралоды но,\nЛыз сяськаез лёгоды\nТӥни озьы пинал йыры\nБудэмъяз ӝоже кылёз.\nВаньзы ик уж борды кутскыса, кырӟатэк ӧз кыльы ни.\nУг но кырӟа шуисько вал но,\nУг но вера шуисько вал.\nТа туала калыкъёс.\nЛюкаськыса егит нылъёс но пиос вуо вал пукисьёс доры, ваньзэ лӧпкыто. Ма шумпотон ук со: нылпитэк корка - шудтэм корка. Егитъёс но кырӟало:\nТӧдьы кышет нуллэме вань,\nКин ӧз нуллы, мед нуллоз.\nЯратонэн улэме вань,\nКин ӧз улы - мед улоз.\nСьӧд картузэд жаль ке потэ,\nЗор улын эн нуллы вал,\nВыль туганэд жаль ке потэ,\nВыльёссэ эн утча вал.\nПукыны лыктэмъёс коркалэн кузёосызлы кылало-бурало вылэм «Ыжгонэд но пӧзьыд-носкиед туж небыт мед луоз».\nНош коркалэн кузёосыз пукыны лыктӥсьёсты тодыса, выжъёсты чылк-чылк мисько, корказэс шуныт эсто, ӝӧк вылэ пукто сюкасен сарва, пыжем сиён.\nНош кыӵе шулдыр ортчылэ вал гуртын сюан. Пятницае кутскыса, арня нуналозь кыстӥське вал со.\nЭмеспи ласянь ӧтем сюанчиос нуназе бере удмуртарня нуналэ мыно бызись ныллэн гуртаз. Отын ныл келисьёс «дунтэк» пырыны медаз быгатэ шуыса, ӟезыез ворсало. Нош сюанчиос чупыресъёсыз кенер вамен ик тэтчыса пырыны выро. Сюанчиос пырем бере маскаръяськыса, бызись ныл кадь дӥсяськыса, пересь кышномурт потэ.\nТуж вашкала дыръя кензэс лушкалляло вылэм. Со сямез-а чакласа, али но бызись нылэз пыдло вато, эмеспи сое одно ик утчаны кулэ.\nБызись нылэз шедьтэм бере гинэ, ваньмыз пуксё ӝӧк сьӧры. Ӵукнаозь ик шулдыръясько ини бызись ныл дорын, бускеле потало. Кӧснуналэ ӵукна эмеспи бызись нылэн анай-атайёссылы йыбыртто. Соку ини туж ӝож кырӟало:\nМон понна уӵыез уг чирды -\nЧирдэ тулыс шулдырлы.\nСяська потоз но возьёс вылэ,\nСоку мынам но тодам лыктоз\nКуке но мон тӥ пӧлын ик вал\nТаре монэ люкизы.\nШудэ, эшъёсы, шудэ-серектэ\nМонэ ӵемгес вералэ.\nМон понна уӵыез уг чирды\nЧирдэ тулыс шулдыръя.\nСюанчиос но келясьёс мыно эмеспи доры. Отын ини кенлэсь быгатэмлыксэ эскеро: ву вайыто, табань-перепечь пыжыто. Сюанчиос ведраысь вузэ палькканы выро, пыжиськыкуз муръёез пытсало. Соку ик валес валисько, пирдан учко. Сюан гурез мытэ вылэм сюанлэн йырыз - матысь ӵыжы-выжы.\nОй, Дунай гинэ но\nОй Дунай вал.\nОй, бен шуыса но\nКинлэн та чеберез?\nКинлэн та шулдырез? Ой, Дунай гинэ...\nНадялэн чеберез, Колялэн шулдырез.\nОй, Дунай гинэ но...\nБускеле потыку тазьы кырӟало:\nЭмеспи дорын валес валиськыку:\nСюан вань, кунян вань,\nӴӧжмы но куать пузам.\nОй, Дунай гинэ, но\nАрня нунал ӝытазе\nКык кузя выдоды,\nКуинь кузя султоды.\nОй, Дунай вал.\nМикола - 19 декабрь - Зар Медло гуртмылэн быръем праздникез вылэм. Та нуналэ Дэбесын туж бадӟым базар, пе, луылэ вал. Няньлэсь дунзэ пуктэ Микола нунал, шуыло вал. Нянь вузасьёс трос ке, няньлэн дуныз синэ, нош вузасез ичи ке - йылэ.\nМиколалы пӧрасько, сур пӧзьто, варсь витё вылэм. Та праздник кыстӥське 2-3 нунал. Микола праздникен герӟаськем кырӟан таӵе, пе, вал.\nВашкала дуно праздник.\nКумъёслы дася брага,\nКумаослы - шаньги.\nПетырлэн юэз лачак\nБазаре нуллӥз ӵапак,\nМикола ке дун пуктоз –\nЮэз ваньзэ вузалоз.\nБазарын вузась лачак\nБасьтӥсез нош чик ӧй лась.\nЮлэн дуныз туж ичи –\nПетырлэн мылкыд ичи.\nДанъяськылӥз гурт калыкмы армие мынӥсь пиосыныз. Со дыре армие ветлӥсьтэм пиосмуртэ «негодяй» но, пе, шуыло вал. Солдатэз быдэс гуртысь калык келяны потэ вал.\nГурт пумын сылэ вал туж веськрес кызьпу. Котьку но, урам кузя келясськыса, гурт калык татчы люкаськоз вал. Татысен, ӟеч кылъёс вераса, кузь сюрес вылэ келялозы вал пияшез.\nНош солэсь азьло, повестка басьтэм бераз, рекрут ветлылэм коркась корка: ӵыжы-выжыосыз, бускельёсыз, эшъёсыз доры туг - ас сярысьтыз тодэ ваён тодмет - шуккыса кельтэ. Озьы ик кошкон нуналаз ас гуртаз но туг шукке вал. Со тугез шуккыку котьку но ӝож, синкылиез поттоно кадь, гур чузъяськылӥз.\nБен иге шуоме но\nЭх ӟаное гинэ,\nЭ шуом вераськом но ю\nТа гурез кырӟаллязы рекрут гур котыртӥ котырскыкуз но, коркасьтыз потыкуз но, гид-куа котыртӥ ортчыкуз но.\nБен, армие келян гуръёс мӧзмытэсь, уго соос люкиськонлы.\nБорозда лёган пыдъёсы\nКузь сюрес усёз.\nГерыез возён суйёсы\nПыӵал возьыны кылизы.\nКоръёсты ӝутъян пельпум\nКылёз солдат пуйылы.\nТа веськрес бадяр мугоры\nКылёз ук шинель нуллыны.\nОй, мемие, ой, дядие,\nКызьы меда кылёды.\nКышетъёсын шонаса но\nПӧсь синвуосын гуньдыса.\nБер сӥзьыл вожектэ ӟег бусы,\nПиспулэсь люкисько куаръёсыз.\nСо вакыт мон тонэн люкисько -\nАрмие кошкисько гажанэ.\nТуннэ кадь ик тодам вайисько\nКырӟамы-верамы со ӝытэ,\nКырӟанын мылкыдмес верамы.\nОскисько, сюлэмад мур возёд\nАсьмелэсь яратон кусыпмес\nОскисько, мусое, сак утёд\nАсьмелэсь яратон странамес.\nВазь тулыс вожектэ ӟег бусы\nПиспулэн потыло куаръёсыз\nСо вакыт пумиськи мон тонэн\nАрмиысь бертыкуд гажанэ.\nКапчи-а, ӧвӧл-а, но гурт калыкмы шумпотонзэ но, куректонзэ но кырӟан пыр лэзьылӥз.